ঠাকুরপুকুর থানা এলাকার দক্ষিণ বেহালা রো়ডে এক গৃহবধূর অস্বাভাবিক মৃত্যুর ঘটনায় উত্তেজনা ছড়াল শুক্রবার সকালে। 
পণের জন্যই অত্যাচার করায় প্রিয়ঙ্কা মণ্ডল (৩০) নামে ওই গৃহবধূ আত্মহত্যা করেছেন বলে তাঁর পরিবারের তরফে পুলিশের কাছে অভিযোগ দায়ের করা হয়েছে। সন্ধ্যায় প্রিয়ঙ্কার স্বামী রীতেশ মণ্ডলকে গ্রেফতার করেছে পুলিশ। তাঁর বিরুদ্ধে পণের জন্য অত্যাচারের জেরে মৃত্যুর মামলা 
রুজু হয়েছে।
পুলিশ জানিয়েছে, এদিন সকালে দক্ষিণ বেহালার বাড়িতে গলায় দড়ি দিয়ে আত্মঘাতী হন প্রিয়ঙ্কা। স্থানীয় বাসিন্দারা বেলা ১২টা নাগাদ দরজা ভেঙে তাঁকে বিদ্যাসাগর হাসপাতালে নিয়ে গেলে চিকিৎসকেরা মৃত বলে ঘোষণা করেন। প্রাথমিক তদন্তে পুলিশ জানতে পেরেছে, বৃহস্পতিবার রাতে প্রিয়ঙ্কা এবং রীতেশের মধ্যে বাগ-বিতণ্ডা হয়েছিল। এদিন ভোর ৫টা নাগাদ রীতেশ কাজে বেরিয়ে যান। সিটিসি’র খিদিরপুর ডিপোয় অস্থায়ী গাড়িচালক হিসাবে কাজ করেন তিনি। সকাল ১০টা নাগাদ তাঁর বাড়িওয়ালা ফোনে জানান, তাঁর ঘরের দরজা ভিতর থেকে বন্ধ। প্রিয়ঙ্কার কোনও সাড়া মিলছে না। কিছুক্ষণ পরে রীতেশ বাড়ি ফিরে প্রতিবেশীদের সহায়তায় দরজা ভাঙার পর প্রিয়ঙ্কাকে সিলিং ফ্যান থেকে গলায় শাড়ির ফাঁস দিয়ে ঝুলন্ত অবস্থায় দেখতে পান।
বেহালা বকুলতলার বাসিন্দা প্রিয়ঙ্কার মা পুলিশের কাছে অভিযোগ করেছেন, বছর চারেক আগে প্রিয়ঙ্কার সঙ্গে রীতেশের বিয়ে হয়েছিল। তারপর থেকেই ৫০ হাজার টাকা চেয়ে রীতেশ প্রিয়ঙ্কার উপর চাপ সৃষ্টি করছিলেন। পরিবারের তরফে পাঁচ হাজার টাকা দেওয়ার পরেও অত্যাচার কমেনি বলে অভিযোগ। প্রিয়ঙ্কা অত্যাচার সহ্য করতে না পেরে বছর দু’য়েক আগে তাঁর দিদির কাছে চলে গিয়েছিলেন। কিছুদিন একটি জায়গায় কাজও করছিলেন। তারপর ফের রীতেশের কাছে ফিরে আসেন প্রিয়ঙ্কা। তিনি একবার অন্তঃসত্ত্বাও হয়েছিলেন। কিন্তু নির্দিষ্ট সময়ের আগেই ভূমিষ্ঠ হওয়ায় সেই সন্তানকে বাঁচাতে পারেননি চিকিৎসকেরা।
তদন্তকারীরা জেনেছেন, প্রিয়ঙ্কাকে বিয়ের আগে রীতেশ অন্য একজনকেও বিয়ে করেছিলেন। প্রথম পক্ষের স্ত্রীয়ের সঙ্গে বিচ্ছেদ হওয়ার পর প্রিয়ঙ্কার সঙ্গে প্রেমের সম্পর্কে জড়িয়ে পড়েন তিনি। বছর চারেক আগে প্রিয়ঙ্কাকে বিয়ে করে ওই ভাড়াবাড়িতে থাকছিলেন।